**PÁLYÁZATI FELHÍVÁS**

**Józsefvárosi Roma Gyakornoki Program**

**2023/2024 tavaszi félév**

**A pályázat célja**

A Józsefvárosi Roma Gyakornoki Program folytatásával Budapest Főváros VIII. kerület Józsefvárosi Önkormányzata (a továbbiakban: Önkormányzat) továbbra is lehetőséget kíván biztosítani az Önkormányzat fenntartásában lévő költségvetési szerveknél (a továbbiakban: intézmény) a pályázók részére mentor támogatása mellett megismerni a közigazgatás és az adott intézmény működését, és gyakorlati tapasztalatot szerezni a munka világában, elősegítve ezzel a Programban részt vevő pályázók társadalmi integrációját.

A program folytatásával az önkormányzati intézmények elköteleződésüket fejezik ki a kerületi kötődésű roma származású fiataljai munkaerőpiaci integrációjának támogatása iránt, azáltal, hogy egy támogató közegben, a munka világában biztosít lehetőséget a gyakorlati tapasztalat megszerzésére.

A program közvetett célja annak elősegítése, hogy a romák a társadalmi súlyuknak megfelelő mértékben vehessenek rész a józsefvárosi intézmények feladatellátásban.

1. **Pályázati feltételek, pályázók köre és a kiválasztás szempontjai**
* érettségivel rendelkező, és államilag elismert óvodai vagy szociális vagy családsegítő vagy gyermekvédelmi tevékenységhez kapcsolódó szakképzésben (korábbi elnevezés: OKJ) részt vevő roma származású tanuló,
* nappali/ levelező tagozaton aktív hallgatói jogviszonnyal rendelkező roma származású hallgató,
* kerületi kötődésű roma fiatal, így józsefvárosi lakosok és azok, akik a kerületi felsőoktatási intézmények hallgatói,
* elsősorban végzős alapszakos, illetve mesterszakos hallgatók jelentkezését várjuk,
* a korábbi programban részt vett fiatalok jelentkezését is várjuk.

1. **A Józsefvárosi Roma Gyakornoki Program tárgya**

A program keretében az Önkormányzat intézményei tizennégy roma származású hallgatót foglalkoztatnak gyakornokként 3 hónapon keresztül.

A program keretében a gyakornokok egy önkormányzati intézménynél, egy a szakterületén jártas mentor támogatásával dolgoznak. A mentor támogatja a gyakornokot a munkahelyi környezet megismerésében, a feladatok hatékony szervezésében, példát mutat munkahelyi felelősségvállalásával, asszertív kommunikációjával és jó hangulatú munkahelyi környezet megteremtésével.

A program tervezett időtartama 2024. március 1. – 2024. május 31. A gyakornok a program 3 hónapja alatt, a szerződésében meghatározott beosztása szerint, átlag heti tizenhat óra – havi összesen 64 óra – munkát vállal, ami heti két teljes munkanapot jelent.

A gyakornok havonta bruttó 150.376 Ft összegű díjazást kap az elvégzett feladataiért.

Az alábbi linkeken további részletes információk találhatók az ott végzett munkáról.

* Józsefvárosi Egyesített Bölcsődék (<http://www.bolcsode-bp08.hu/>)
* Józsefvárosi Óvodák (<https://www.08egyesitettovoda.hu/>)
* Józsefvárosi Szociális Szolgáltató és Gyermekjóléti Központ (<https://jszszgyk.hu/>)
* Budapest Főváros VIII. kerület Józsefvárosi Polgármesteri Hivatal (<https://jozsefvaros.hu/otthon/polgarmesteri-hivatal/>) következő szervezeti egységei:
* Kerületgazdálkodási Ügyosztály
* Költségvetési és Pénzügyi Ügyosztály
* Közösségi Részvételi Iroda
* Városépítészeti Iroda
* Informatikai Iroda

A pályázóval megállapodást köt az őt foglalkoztató intézmény.

1. **Pályázatok benyújtásának határideje, módja**

**A jelentkezés határideje** 2024. február 21.

A pályázatokat elektronikus úton kérjük benyújtani a következő emailcímre:

**galyaseva@jozsefvaros.hu**

A jelentkezéshez az alábbi dokumentumokat szükséges mellékelni:

* önéletrajz,
* motivációs levél,
* hozzájáruló nyilatkozat a személyes adatok kezeléséhez,
* hallgatói jogviszony igazolás***,*** szakképzés esetén a szakképzésben részvétel igazolása/jogviszony igazolás.

A motivációs levélben kérjük az alábbiakat szerepeltetni:

* miért szeretne a pályázó a programban részt venni,
* a pályázatban megjelölt intézmények közül melyiknél dolgozna szívesen (amennyiben a Polgármesteri Hivatalt választja, kérjük a szervezeti egység nevét is tüntesse fel); amennyiben a pályázó szakképzésen vesz részt, abban az esetben a Józsefvárosi Óvodák, a Józsefvárosi Szociális Szolgáltató és Gyermekjóléti Központ közül jelölje meg, hogy mely költségvetési szervnél dolgozna szívesen.

Az email tárgyában az alábbiak szerint kérjük feltüntetni a jelentkező nevét:

„PÁLYÁZAT\_ Józsefvárosi Roma Gyakornoki Program\_családi név\_keresztnév”

1. **A pályázatok elbírálása**

A jelentkezések elbírálása előreláthatólag 2024. március 1. napjáig megtörténik, ezt megelőzően a kiválasztott jelentkezőket egy személyes interjúra invitáljuk. Az interjúk várhatóan 2024. február utolsó hetében lesznek.

A benyújtott pályázatokról a romaügyi referens javaslatára az intézmény vezetője dönt, amely döntésről a pályázó értesítést kap.

A munka megkezdésének várható időpontja 2024. március 1.

A programmal kapcsolatosan további információt a Budapest Főváros VIII. kerület Józsefvárosi Polgármesteri Hivatal romaügyi referense, Galyas Éva tud nyújtani a galyaseva@jozsefvaros.hu email címen vagy a +36 70-314-0188-as telefonszámon.

A pályázat kiírója fenntartja a jogot a pályázat módosítására.